MARTIN WEHRLE

TÁTO KNIHA
VÁM NATRVALO
ZMENÍ ŽIVOT

Ako si zdvojnásobiť radosť
zo života a minimalizovať problémy

Elektronická kniha

Z nemeckého originálu Martin Wehrle:
Dieses Buch verändert dein Leben für immer,

ktorý vyšiel vo vydavateľstve Mosaik Verlag,
a division of Penguin Random House Verlagsgruppe GmbH,

Mníchov 2024,

preložila Elena Diamantová.

Vydalo Vydavateľstvo TATRAN, s. r. o., v roku 2025,
so sídlom Klariská 16, 815 82 Bratislava, Slovenská republika.

Vyšlo ako 5557. publikácia.

Vydanie I.

Knižnú väzbu podľa pôvodného návrhu spracoval Peter Zentko.

Zodpovedná redaktorka Beáta Beláková

Jazykové redaktorky Ivana Fábryová, Alexandra Jurišová

Technický redaktor Peter Zentko

Sadzba AldoDesign, Bratislava

Vytlačil FINIDR, s.r.o., Český Těšín.

www.slovtatran.sk

:: knihy pre hodnotnejší život

info@slovtatran.sk

All rights reserved.

Copyright © 2024 by Mosaik Verlag

Translation © Elena Diamantová 2025

Slovak edition © Vydavateľstvo TATRAN 2025

ISBN 978-80-222-1741-5

Vytvorenie elektronickej verzie Dibuk, s. r. o., 2025

Predslov:
Motýľ premeny

„Deťom rozprávame príbehy, aby zaspali – dospelým, aby sa prebudili.“

Jorge Bucay

Víla raz ráno prebudila ženu v strednom veku. Na druhejstrane postele chrápal jej manžel, ktorého pokladala za necitlivého. Víla mávla čarovným prútikom a povedala žene: „Môžeš vysloviť tri želania, ale dobre si ich rozmysli!“

Žena v zlomku sekundy odvetila: „Chcela by som atraktívneho muža, ktorý by ma nosil na rukách.“

V mihu sa ocitla v náručí muža, vedľa ktorého by bledol aj Adonis. Jej manžel zmizol.

„Čo ešte pre teba môžem urobiť?“ opýtala sa víla.

„Chcela by som mať krásne telo.“ V mihu mala nové telo, mladšie, prekrásne, bez jedinej chybičky. Jej staré telo zmizlo.

„Čo si ešte želáš?“ spýtala sa víla.

Žena sa zamyslela a uvedomila si, že stále nie je spokojná. Možno by mala celkom odznova rozdať karty. Odhodlane vyhlásila: „Želám si úplne iný život!“

Jej nový život v mihu zmizol. Znovu sa ocitla v starom tele a vedľa nej chrápal jej manžel.1

Ako zmeníte svoj život? Musíte dať výpoveď v práci, rozviesť sa, presťahovať sa do Karibiku alebo dlhé mesiace meditovať v zenovom kláštore? Alebo na to nebodaj potrebujete dobrú vílu?

Nie, stačí, keď každý deň len trochu zmeníte myslenie. Spôsob vášho myslenia určuje kvalitu vášho života. Každá myšlienka vyvolá pocit, na ktorý vaše telo reaguje. Od vašich myšlienok závisí, čo urobíte alebo neurobíte, z čoho sa radujete alebo čo nenávidíte. Keď zmeníte spôsob myslenia, vytvoríte si novú skutočnosť.2

Napríklad nejaký ctižiadostivý človek si od šéfa vypočuje správu: „Bolo to veľmi tesné, ale rozhodol som sa povýšiť vašu kolegyňu.“ Čo si tento ctižiadostivec pomyslí? Povie si: „Je nespravodlivé, že ma odsunuli nabok.“ V takom prípade sa bude cítiť ponížený, rozbolí ho brucho a v noci bude plakať do vankúša. To môže na celé roky poznačiť jeho život. Alebo si pomyslí: „Bolo to tesné, druhý raz to vyjde!“ V takom prípade získa motiváciu, strávi spokojný večer a bude s radosťou pokračovať v práci.

Bez ohľadu na to, čo sa vám v živote prihodí, problém nikdy nie je vonkajšia skutočnosť, ale jej zhodnotenie. Každý deň, každú sekundu sa nanovo rozhodujete, či vidíte problémy, alebo šance. Táto kniha vám natrvalo zmení myšlienky, a tým aj váš život. Viem to, pretože som takéto situácie rozoberal s tisíckami klientov a videl som výsledky.Je zarážajúce, ako spoľahlivo môžete zdvojnásobiť radosť zo života a minimalizovať svoje problémy – stačí, ak nedovolíte myšlienkam, aby vás viedli, ale sami určíte ich smerovanie.

Cesta k ľahšiemu životu je vydláždená starými múdrosťami stoikov a aktuálnymi poznatkami pozitívnej psychológie,skúsenosťami z mojej poradenskej praxe a osvedčenými receptmi prominentných súčasníkov. Každá kapitola sa začína napínavým príbehom alebo scénkou. Zoznámite sa napríklad:

• S dvoma sestrami, ktoré sa každý deň modlia za mier, ale keď nastane, vynorí sa nečakaný problém (od s. 29).

• S nemeckou basketbalovou hviezdou, ktorá urobí niečoneuveriteľné, len aby potešila správcu (od s. 50).

• S lekárom, ktorý smrteľne chorému pacientovi predpíšemarcipánovú tortu, čím dosiahne prekvapivý účinok (ods. 61).

• S uháňajúcim milionárom, ktorý zle pochopí slovo „sviňa“,za čo draho zaplatí (od s. 115).

• S profesorkou, ktorá pri vyhodnocovaní inteligenčných testov klame, a napriek tomu hovorí pravdu (od s. 191).

Prečo som sa rozhodol pre príbehy? Pretože sa dobre pamätajú, môžu vo vás vzbudiť hlboké emócie a podnietiť k zmenám. Príbehy poskytovali radu a útechu dávno pred tým, ako vznikla psychológia. Moja 365-dňová výzva, s ktorou sprevádzam ľudí do lepšieho života, ma naučila toto: Dobrý príbeh je najlepším ukazovateľom smeru pre každého, kto sa chce dostať na cestu zmeny.

Dožičte si na svoj prerod dostatok času. Skôr ako sa vyliahne motýľ, musí sa húsenica premeniť na nehybnú kuklu. Kým vzlietne pestrofarebný motýľ, prejde tri až päť týždňov. Každý, kto chce získať vysnívané zamestnanie, bežať maratón, získať spriaznenú dušu alebo zbaviť sa všetkých problémov, a to hneď a zaraz, stroskotá na svojich nárokoch.Žena z nášho príbehu kládla na vílu privysoké nároky, preto uviazla v starom živote.

Zmena neznamená, že všetko staré zbúrame. Zmena znamená vytvoriť zo starého niečo nové. Pristúpte k veci s pokorou.

Uvažovali ste niekedy o tom, prečo je more omnoho väčšie ako rieky? Keďže sa nachádza nižšie ako rieky, môže prijať ich vodstvo. Pokloňte sa pred svojím doterajším životom, uvedomte si jeho dobré stránky – posilní vás to pri realizovaní zmien.

Žena dala víle najavo, že svoj starý život chce zaraz nahradiť iným. Pokus vytiahnuť motýľa priamo z kukly sa však nemôže podariť. Pozorujte, ako sa váš život postupne mení, čím väčšmi sa stotožňujete s myšlienkami v tejto knihe. Doakej miery sa vám podarí:

• uzavrieť mier so svojou minulosťou a prestať sa s ňou škriepiť;

• vnímať svoj život ako dar a nesústrediť sa na nedostatky;

• zo dňa na deň vychádzať čoraz lepšie s ľuďmi, ktorých ste dosiaľ pokladali za náročných;

• odvážne sa pustiť do vecí, ktoré ste doteraz odkladali;

• namiesto návykov, ktoré vás brzdili, využívať užitočné rutinné postupy a vďaka tomu dosahovať nové úspechy?

Milujem motýlie premeny. Chcete aj vy urobiť nejakú zmenu? Tak do toho!

Srdečne Váš

Martin Wehrle

P. S.: Za kúpu tejto knihy sa vám chcem poďakovať tromi darmi:

Po prvé, darujem vám svoju 31-dňovú digitálnu pracovnú knihu, ktorá vám dennodenne prinesie inšpiráciu a ideálne dopĺňa túto knihu.

Po druhé, získate bezplatný prístup k mojej video kolekcii „TAKTO zmeníš svoj život“. Je to vietor do plachiet vašej premeny!

Po tretie, dostanete poukaz, s ktorým ušetríte 50 eur pri kúpe mojej 365-dňovej výzvy.

Využite tento balíček výhod prostredníctvom nasledujúceho linku: http://buchaktion.karriereberater-akademie.de/

Dcérin stvoriteľ:
Prečo je váš život dobrý alebo zlý

„Kto ťa stvoril?“ opýtal sa otec.

Pätnásťročná dcéra sa zamyslela a po chvíli odpovedala: „Ty a mama, ste predsa moji rodičia.“

„A kto ešte ťa stvoril?“ znovu sa opýtal otec.

„Stvorila ma príroda, evolúcia.“

Otec prikývol. „A kto ešte?“

Dcéra zdvihla pohľad k plafónu. „Možno existuje Boh. Možno v tom mal prsty aj on.“

„Možno. A kto ťa stvoril takú, akou si dnes? Že práve takto rozmýšľaš a konáš. Že si taká, aká si.“

„Súvisí to s mojou výchovou?“ opýtala sa dcéra.

„Aj s tvojou výchovou,“ odvetil otec.

„So školou?“

„Aj so školou.“

Dcéra však cítila, že otec od nej čaká inú odpoveď. „A podľa teba ma kto stvoril?“

Otec sa usmial. „Ty sama! Každý deň sa sama rozhoduješ, kto si.“

Dcéra sa zatvárila neveriacky. „A čo inteligencia? Buď sme, alebo nie sme inteligentní.“

„Si taká inteligentná, za akú sa sama pokladáš,“ odpovedal otec.

„A čo vy, moji rodičia? Nemohla som sa pre vás rozhodnúť, boli ste tu.“

„Máš takých rodičov, pre akých sa rozhodneš,“ zdôraznil otec.

„Ako to myslíš?“ začudovala sa dcéra.

„Ak ma pokladáš za zlého otca, nájdeš si na to dôvody. A keď ma pokladáš za dobrého otca, aj na to si nájdeš dôvody.“

Dcéra objala otca – konečne pochopila.

Poznám mechanika, ktorý vyrastal s otcom alkoholikom. Dennodenne zažíval, ako sa otec opíjal a tackal po byte. Bol svedkom, ako sa v opitosti rozzúril a zmlátil jeho aj jeho matku. Celé detstvo sa triasol od strachu pred otcom závislým od alkoholu.

Čo si myslíte: Šiel spomínaný syn v otcových šľapajach? Dostal sa vplyvom výchovy na šikmú plochu? Stal sa z neho pijan, ktorý nadovšetko miluje fľašu s alkoholom a tyranizuje svoju rodinu?

Nie, stal sa pravý opak. Otec bol preňho odstrašujúcim príkladom. Dodnes sa alkoholu vyhýba. Dokonca si nedá ani likérovú pralinku. Svojim deťom vedome dáva to, čo jemu chýbalo: neskonalú lásku. Sám sa rozhodol, že nebude ako jeho otec. Vlastná minulosť ho priviedla k tomu, aby nerobil tie isté chyby, ale sa im vyvaroval.

Rozhodol sa pre opačný „model“ vlastnej výchovy – tak to označuje francúzsky psychológ Jacques Lecomte.3 Ten sa zaoberal nasledovnou otázkou: Ako sa z ľudí, s ktorými v detstve zle zaobchádzali, stali dobrí rodičia? Zistil, že sa vedome rozhodli konať inak, a to väčšinou už v puberte alebo ešte skôr.

Je to zaujímavé: Všeličo v živote nemôžeme ovplyvniť. Nemôžete si vybrať rodičov, nemôžete zabrániť osudovým ranám a váš genetický materiál získate v lotérii života.

Sami sa však rozhodnete, čo s týmito danosťami urobíte. Zlé detstvo nemusí viesť k zlému životu, naopak. Osud vám poskytuje benzín. Môžete si ním podpáliť život, alebo ho použiť ako pohonnú látku. Čomu dáte prednosť?

Mnohí ľudia konajú, akoby nemali možnosť voľby:

• „Ľahko sa rozčúlim, lebo aj matka bola taká.“

• „Nechcem nadviazať vzťah, pretože ma v minulosti podviedli.“

• „V mojej rodine nikto neštudoval, to nie je pre mňa.“

• „Sklon k nadváhe mám po otcovi.“

Keď si vytvoríme príbeh o svojom živote, tieto myšlienky vyvolajú určité pocity. A tieto pocity určujú naše konanie aj kvalitu nášho života. Čo však, ak tento príbeh nesedí?

„Spomienka z minulosti, zatarasená vlastnými príbehmi, ktoré sme si dookola prehrávaliako platňu, až sme si napokon pamätali len vlastné slová, nie však samotný zážitok.“

Max Frisch

Je dobrý nápad sugerovať si hranice tam, kde žiadne nie sú? Nie je, lebo tak sa sny menia na popol. Benzín samôže stať pohonnou látkou. Chceli by sme tým ľuďom zakričať:

• Nemusíte vyskočiť z kože len preto, lebo ste mali cholerickú matku. Môžete sa rozhodnúť, že jej odstrašujúci príklad vám poslúži na to, aby ste zachovali pokoj.

• Nemusíte sa vyhýbať vzťahom len preto, lebo váš bývalý partner vás podviedol. Môžete sa rozhodnúť, že si tým presvedčenejšie budete hľadať úprimného partnera.

• Nie je pravda, že sa nehodíte na štúdium len preto, lebo ste v rodine nemali akademicky vzdelaného človeka. Môžete sa rozhodnúť, že sa stanete hrdými priekopníkmi.

• Nemusíte mať nadváhu len preto, lebo ju mal váš otec. Môžete sa rozhodnúť a vedome dbať na to, ako sa stravujete.

Nie ste bábkou vlastnej minulosti. Čo bolo, je minulosť.Váš život sa odohráva v prítomnosti. Každý deň sa nanovo rozhodujete o tom, čo si myslíte, cítite a ako využívate svoj život.

Nie ste takým človekom, akého z vás urobí život – ste tým, čo sami urobíte so svojím životom!

Ak chcete, môžete ihneď prevrátiť svoj život naruby. Môžete nahí tancovať v daždi, napísať knihu, cestovať okolo sveta, založiť stranu, neziskovú organizáciu alebo rockovú kapelu, môžete sa stať tibetským mníchom, rádovou sestrou v Kalkate alebo gangstrom v Bronxe. Môžete partnerov striedať častejšie ako ponožky alebo byť zosobnením vernosti, môžete sa učiť hrať na husliach, chovať včely či páliť slivovicu, môžete byť pokojní alebo výbušní, múdri alebo blázniví, citliví alebo drsní. Môžete prelúskať celú svetovú literatúru, študovať Bibliu alebo Maa, presťahovať sa do New Yorku alebo do posledného zapadákova. Môžetechodiť stále bosky, zahodiť mobil do rieky, spať pod šírym nebom, robiť v práci kotrmelce, vyliezť na vysokánsky strom alebo so smiechom skackať životom.

Môžete robiť toto všetko a ešte oveľa viac. Nikto vám v tom nezabráni, už vôbec nie vaša minulosť. Je to výlučne vaša vec. Čo povedal otec dcére? „Každý deň sa sama rozhoduješ, kto si.“

1. Svoju úlohu v scenári života môžem písať a tvoriťkaždý deň nanovo.

2. To, čo sa včera nepodarilo, môžem dnes využiťna lepší život.

3. Hranice môjho sveta sú v mojej hlave – kedykoľvekich môžem rozšíriť.

Mini výzva s maxi účinkom

Akú zlú vlastnosť som pravdepodobne prevzal od rodičov?

Čo sa stane, keď sa rozhodnem, že jeden deň budem vedome robiť presný opak? Do akej miery sa mi podarí nahradiť neželanú vlastnosť? Čo sa na základe toho naučím o vlastnom slobodnom rozhodovaní?

Moja prognóza:

Moja skúsenosť:

Koniec ukážky